Video: Vrou rig vuurwapen op EFF-lede voor ClicksDie vrou is ná die voorval na die plaaslike polisiestasie geneem. (Foto: Twitter) ’n 52-jarige vrou het Dinsdag na bewering ’n vuurwapen op lede van die EFF by die ingang van Clicks in Port Elizabeth in die Oos-Kaap gerig. Kapt. Sandra Janse van Rensburg, woordvoerder van die polisie, het gesê polisiebeamptes is vroeër vandag na die Walmer Park-winkelsentrum in Walmer ontbied nadat ’n vrou by die ingang van die betrokke winkelsentrum se Clicks in ’n rusie met EFF-ondersteuners betrokke was. In ŉ video van die voorval wat wyd versprei word, kan daar gesien word hoe die vrou ŉ klein vuurwapen uitpluk voordat sy dit weer bêre en wegstap. Volgens Janse van Rensburg het polisiebeamptes die vrou en die betrokke EFF-ondersteuners na die plaaslike polisiestasie geneem waar albei partye aangedui het dat hulle nié enige klagtes aanhangig gaan maak nie. Lede van die EFF is ná die voorval na die plaaslike polisiestasie geneem. (Foto: Twitter) Niemand is dus in hegtenis geneem nie en geen saak word ondersoek nie. ŉ Herrie woed steeds oor ŉ advertensie vir haarprodukte op Clicks se webwerf wat as rassisties teenoor swart mense bestempel is. Die advertensie is onttrek en die kleinhandelgroep het om verskoning daarvoor gevra. Clicks het Dinsdag aangekondig dat hy TRESemmé-haarprodukte van sy winkels se rakke gaan verwyder en dat alle werknemers wat verantwoordelik was vir die publisering van die advertensie, geskors is. Alle Clicks-winkels sal Woensdag gesluit wees. Maroela Media het ook vroeër berig dat die hooggeregshof in Johannesburg ŉ dringende interdik aan die Clicks-winkelgroep toegestaan het waarvolgens die EFF en sy leiers verbied word om enige werkers van die Clicks-groep te intimideer of te dreig. Die hof het die EFF bykomend verbied om enige klante wat die winkels besoek te intimideer of te dreig, asook enige geweld teen die gewone handelsbedrywighede van die groep aan te hits.